CELEX: 62021CN0197
Language: et
Date: 2021-03-29 00:00:00
Title: Kohtuasi C-197/21: Eelotsusetaotlus, mille on esitanud Korkein Oikeus (Soome) 29. märtsil 2021 – Soda-Club (CO2) SA, SodaStream International BV versus MySoda Oy

21.6.2021   
            
            
               ET
            
            
               Euroopa Liidu Teataja
            
            
               C 242/8
            
         
      Eelotsusetaotlus, mille on esitanud Korkein Oikeus (Soome) 29. märtsil 2021 – Soda-Club (CO2) SA, SodaStream International BV versus MySoda Oy
      (Kohtuasi C-197/21)
      (2021/C 242/11)
      Kohtumenetluse keel: soome
      
         Eelotsusetaotluse esitanud kohus
      
      Korkein Oikeus
      
         Põhikohtuasja pooled
      
      
         Apellandid: Soda-Club (CO2) SA ja SodaStream International BV
      
         Vastustaja: MySoda Oy
      
         Eelotsuse küsimused
      
      
                  1.
               
               
                  Kas Euroopa Kohtu praktikas, mis käsitleb ümberpakendamist ja uue etiketi kinnitamist paralleelimpordi korral, välja töötatud niinimetatud Bristol-Myers Squibb-kriteeriumid (1) ja eelkõige niinimetatud vajalikkuse tingimus on kohaldatavad ka siis, kui edasimüügiks samas liikmesriigis pakendatakse ümber või varustatakse uue etiketiga selline kaup, mille on liikmesriigis turule lasknud kaubamärgiomanik või mis on seal turule lastud tema loal?
               
            
                  2.
               
               
                  Kas juhul, kui kaubamärgiomanik on süsihappegaasi sisaldavat ballooni turule lastes tähistanud selle ballooni oma kaubamärgiga, mis on kantud ballooni etiketile ja graveeritud ballooni kaelale, on eespool nimetatud Bristol-Myers Squibb-kriteeriumid ja eelkõige niinimetatud vajalikkuse tingimus kohaldatavad ka siis, kui kolmas isik täidab ballooni edasimüügi eesmärgil uuesti süsihappegaasiga, eemaldab sellelt balloonilt originaaletiketi ja asendab selle enda tähist sisaldava etiketiga, samal ajal kui ballooni turule lasknud isiku kaubamärk, mis on graveeritud ballooni kaelale, on jätkuvalt nähtav?
               
            
                  3.
               
               
                  Kas eespool kirjeldatud olukorras võib asuda seisukohale, et kaubamärki sisaldava etiketi eemaldamine ja asendamine ohustab põhimõtteliselt kaubamärgi kui ballooni päritolutähise ülesannet, või omab ümberpakendamise ja uue etiketi pealekandmise tingimuste kohaldatavust silmas pidades tähtsust asjaolu, et
                  
                              —
                           
                           
                              lähtuda tuleb sellest, et sihtrühm jõuab järeldusele, et etikett viitab üksnes süsihappegaasi päritolule (ja tähistab seega ballooni täitjat), või
                           
                        
                              —
                           
                           
                              lähtuda tuleb sellest, et sihtrühm jõuab järeldusele, et etikett viitab vähemasti osaliselt ka ballooni päritolule?
                           
                        
            
                  4.
               
               
                  Kas juhul, kui CO2-balloonidelt etiketi eemaldamist ja uuega asendamist hinnatakse vajalikkuse tingimuse alusel, võib olukord, kus kaubamärgiomaniku poolt turule lastud balloonidele kinnitatud etiketid on juhuslikult kahjustada saanud või lahti tulnud või kus need on asendanud mõni varasem balloonitäitja, olla asjaolu, millest tulenevalt on etikettide järjepidev asendamine balloonitäitja etiketiga taastäidetud balloonide turulelaskmiseks vajalik?
               
            
         (1)  11. juuli 1996. aasta kohtuotsus Bristol-Myers Squibb jt (C-427/93, C-429/93 ja C-436/93, EU:C:1996:282).